b'\n_START_ARTICLE_\nPutopis\n_START_PARAGRAPH_\nPutopis je prozna knji\xc5\xbeevna vrsta u kojoj su putovanje i izgled proputovanih predjela ili zemalja povod za umjetni\xc4\x8dko oblikovanje zapa\xc5\xbeanja, dojmova i razmi\xc5\xa1ljanja o svemu \xc5\xa1to je putopisca zaokupilo na putovanju. Putopis mo\xc5\xbee biti napisan knji\xc5\xbeevnoumjetni\xc4\x8dkim, znanstvenopopularnim ili novinarskim (publicisti\xc4\x8dkim) stilom._NEWLINE_Obi\xc4\x8dno se dijele na pou\xc4\x8dne i zabavne putopise.\n_START_SECTION_\nPovijest\n_START_PARAGRAPH_\nPrvi je hrvatski suvremeni putopis Pogled u Bosnu Matije Ma\xc5\xbeurani\xc4\x87a iz 1842. godine, slijedi ga putopis Stanka Vraza Put u gornje strane iz 1843., te putopis Antuna Nem\xc4\x8di\xc4\x87a pod nazivom Putositnice iz godine 1845. U XIX. stolje\xc4\x87u putopise \xc4\x87e pisati i Adolf Veber Tkal\xc4\x8devi\xc4\x87: Put na Plitvice (1860.), Listovi o Italiji (1861.), Put u Carigrad (1886.), koji ne\xc4\x87e biti od zna\xc4\x8dajnije knji\xc5\xbeevnoumjetni\xc4\x8dke vrijednosti jer autor pi\xc5\xa1e novinarskim stilom bez da unosi vlastita razmi\xc5\xa1ljanja i subjektivne do\xc5\xbeivljaje s putovanja. Tkal\xc4\x8devi\xc4\x87evi putopisi vi\xc5\xa1e nalikuju na turisti\xc4\x8dke vodi\xc4\x8de._NEWLINE_Najzna\xc4\x8dajnijim putopiscima u hrvatskoj knji\xc5\xbeevnosti smatraju se: Matija Ma\xc5\xbeurani\xc4\x87, Antun Nem\xc4\x8di\xc4\x87, Antun Gustav Mato\xc5\xa1, Matko Pei\xc4\x87 i drugi._NEWLINE_Danas se putopisima osobito sustavno bavi Dean Duda, s naglaskom na putopisima romantizma (djelo Pri\xc4\x8da i putovanje)._NEWLINE_Razvoj putopisa mo\xc5\xbee se pratiti i pogledom s op\xc4\x87e-kulturne strane. S obzirom na povijest putovanja i migracija, razmjene i trgovine, hodo\xc4\x8da\xc5\xa1\xc4\x87a, mnogih zemljopisnih otkri\xc4\x87a te antropolo\xc5\xa1kih istra\xc5\xbeivanja ima mnogo putopisnih djela hrvatskih pisaca s razli\xc4\x8ditih svjetski poznatih mjesta. Tako je i gore spomenuti Antun Gustav Mato\xc5\xa1 pisao o njegovim putovanjima po Francuskoj.'